CELEX: 31994D0388
Language: el
Date: 1994-07-04 00:00:00
Title: 94/388/ΕΚ: ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Ιουλίου 1994 σχετικά με ορισμένα μέτρα προστασίας που αφορούν τη φυσαλιδώδη νόσο των χοίρων στις Κάτω Χώρες

Avis juridique important

|

31994D0388

94/388/ΕΚ: ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Ιουλίου 1994 σχετικά με ορισμένα μέτρα προστασίας που αφορούν τη φυσαλιδώδη νόσο των χοίρων στις Κάτω Χώρες  

Επίσημη Εφημερίδα αριθ. L 176 της 09/07/1994 σ. 0036 - 0040

ΑΠΟΦΑΣΗ ΤΗΣ ΕΠΙΤΡΟΠΗΣ της 4ης Ιουλίου 1994 σχετικά με ορισμένα μέτρα προστασίας που αφορούν τη φυσαλιδώδη νόσο των χοίρων στις Κάτω Χώρες (94/388/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας,  την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως  τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10 παράγραφος 4,  Εκτιμώντας:  ότι ανιχνεύθηκε στα μέσα Μαΐου φυσαλιδώδης νόσος των χοίρων σε μια αποστολή χοίρων που έφθασε στην Ιταλία με προέλευση τις Κάτω Χώρες- ότι η φυσαλιδώδης νόσος των χοίρων μπορεί να εξαπλωθεί μέσω της εμπορίας ζώντων χοίρων- ότι έχουν θεσπιστεί μέτρα για τον έλεγχο της φυσαλιδώδους νόσου των χοίρων βάσει της οδηγίας 92/119/ΕΟΚ του Συμβουλίου (3)- ότι ο ιός της φυσαλιδώδους νόσου των χοίρων είναι πολύ ανθεκτικός σε περιβαλλοντικούς παράγοντες και μπορεί να επιβιώσει για μακρές περιόδους σε μολυσμένα συστήματα μεταφοράς- ότι πρέπει να δοθεί ιδιαίτερη προσοχή στον καθορισμό και στην απολύμανση των σταθμών συγκέντρωσης και των οχημάτων που χρησιμοποιούνται για τη μεταφορά χοίρων- ότι κατάλληλα μέτρα πρέπει να ληφθούν από τις Κάτω Χώρες για την αντιμετώπιση της οιασδήποτε παράβασης της απόφασης αυτής- ότι διεξήχθη στα κράτη μέλη ορρολογική ανίχευση των χοίρων για αντισώματα κατά του ιού της φυσαλιδώδους νόσου των χοίρων, στο πλαίσιο της απόφασης 93/178/ΕΟΚ της Επιτροπής (4)- ότι στην εν λόγω απόφαση περιλαμβάνονται πληροφορίες για έναν ορρό με χαμηλή  θετική αντίδραση που διατίθεται από το εργαστήριο Pirbright- ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Οι χοίροι που αποστέλλονται από τις Κάτω Χώρες στα λοιπά κράτη μέλη πρέπει να πληρούν τους ακόλουθους όρους:  1. Οι χοίροι που προορίζονται για αναπαραγωγή και κρεατοπαραγωγή πρέπει:  α) να προέρχονται από εκμετάλλευση στην οποία το χοίρειο ζωϊκό κεφάλαιο περιλαμβάνεται σε πρόγραμμα ανίχνευσης αντισωμάτων κατά του ιού της φυσαλιδώδους νόσου των χοίρων σύμφωνα με τις διατάξεις του παραρτήματος Ι- β) να αναγνωρίζονται με ενώτια στην εκμετάλλευση προέλευσης έτσι ώστε να μπορεί να εντοπίζεται η εκμετάλλευση αυτή- γ) από τη στιγμή που εγκαταλείπουν την εκμετάλλευση προέλευσης έως την άφιξή τους στον τόπο προορισμού, οι χοίροι μπορούν να διέλθουν αποκλειστικά μέσω ενός σταθμού συγκέντρωσης που πρέπει να πληροί τους όρους που αναφέρονται στο άρθρο 2- δ) να μην έρχονται σε επαφή με χοίρους που δεν πληρούν τις προϋποθέσεις που αναφέρονται στα στοιχεία α), β) και γ).  2. Οι χοίροι που προορίζονται για σφαγή πρέπει:  α) να έχουν παραμείνει στην εκμετάλλευση προέλευσης τουλάχιστον τις τελευταίες 30 ημέρες πριν από την αποστολή- β) να πληρούν τους όρους που αναφέρονται στην παράγραφο 1 στα στοιχεία α), β) και γ)- γ) να μην έρχονται σε επαφή με χοίρους που δεν πληρούν τις προϋποθέσεις που αναφέρονται στα στοιχεία α) και β).   Άρθρο 2  Οι σταθμοί συγκέντρωσης οι οποίοι μπορεί να χρησιμοποιηθούν κατά τη μεταφορά χοίρων από την εκμετάλλευση προέλευσης έως τον τόπο προορισμού πρέπει:  α) να πληρούν τους όρους που αναφέρονται στο παράρτημα ΙΙ κεφάλαιο Ι- β) να κοινοποιηθούν στην Επιτροπή και στα κράτη μέλη πριν από τις 15 Ιουλίου 1994. Οι οιεσδήποτε τροποποιήσεις των κοινοποιηθέντων σταθμών συγκέντρωσης πρέπει να ανακοινώνονται στην Επιτροπή και στα κράτη μέλη.   Άρθρο 3  1. Τα οχήματα που χρησιμποιούνται για τη μεταφορά χοίρων που αναφέρονται στο άρθρο 1, πρέπει να πληρούν τους όρους που παρατίθενται στο παράρτημα ΙΙ κεφάλαιο ΙΙ.  2. Τα οχήματα που χρησιμοποιούνται για διεθνή μεταφορά χοίρων πρέπει να μην εισέρχονται σε περιοχή η οποία βρίσκεται υπό καθεστώς περιορισμών όσον αφορά τη φυσαλιδώδη νόσο των χοίρων.   Άρθρο 4  1. Οι Κάτω Χώρες θα λάβουν όλα τα κατάλληλα μέτρα για να επιβάλλουν κυρώσεις σε περίπτωση παράβασης της παρούσας απόφασης, ιδίως όταν έχει επιβεβαιωθεί ότι δεν έχει διεξαχθεί επαρκής καθαρισμός και απολύμανσης.  2. Όποτε διαπιστώνεται ότι ένας σταθμός συγκέντρωσης έχει καθορισθεί και απολυμανθεί ανεπαρκώς ή ότι η λειτουργία του σταθμού συγκέντρωσης δεν πληροί τις προϋποθέσεις του παραρτήματος ΙΙ κεφάλαιο Ι, ο σταθμός συγκέντρωσης πρέπει να διαγράφεται από τους  σταθμούς που κοινοποιούνται σύμφωνα με το άρθρο 2 στοιχείο β).  3. Σε περίπτωση οχήματος που εισέρχεται στο σταθμό συγκέντρωσης και δεν πληροί τους όρους για τη μεταφορά χοίρων που θεσπίζονται από την εθνική νομοθεσία, το όχημα μεταφοράς και οι χοίροι πρέπει να κατακρατούνται από την αρμόδια αρχή και πρέπει να  αναλαμβάνεται δράση σύμφωνα με την εθνική νομοθεσία.  4. Σε περίπτωση που η χώρα προορισμού έχει πληροφορήσει το κράτος μέλος αποστολής και την Επιτροπή σχετικά με παρατυπίες που αφορούν μια αποστολή χοίρων, η έγκριση του σταθμού συγκέντρωσης που έχει συμμετάσχει στη διαδικασία μεταφοράς της αποστολής  αναστέλλεται έως ότου να αποκατασταθούν οι παρατυπίες.   Άρθρο 5  Το υγειονομικό πιστοποιητικό που προβλέπεται βάσει της οδηγίας 64/432/ΕΟΚ του Συμβουλίου (5) που συνοδεύει τους χοίρους που αποστέλλονται από τις Κάτω Χώρες, πρέπει να συμπληρωθεί με τα ακόλουθα:  "Ζώα σύμφωνα με την απόφαση 94/388/ΕΟΚ της Επιτροπής της 4ης Ιουλίου 1994 σχετικά με ορισμένα μέτρα προστασίας που αφορούν τη φυσαλιδώδη νόσο των χοίρων στις Κάτω Χώρες."  Άρθρο 6  Τα κράτη μέλη πρέπει να τροποποιήσουν τα μέτρα που εφαρμόζουν στο πλαίσιο της εμπορίας ώστε να τα προσαρμόσουν σύμφωνα με την παρούσα απόφαση.   Άρθρο 7  Η παρούσα απόφαση εφαρμόζεται έως την 1η Οκτωβρίου 1994. Επανεξετάζεται το αργότερο στις 15 Σεπτεμβρίου 1994.   Άρθρο 8  Η παρούσα απόφαση απευθύνεται στα κράτη μέλη.  Βρυξέλλες, 4 Ιουλίου 1994.  Για την Επιτροπή Rene STEICHEN Μέλος της Επιτροπής  (1) ΕΕ αριθ. L 224 της 18. 8. 1990, σ. 29.  (2) ΕΕ αριθ. L 62 της 15. 3. 1993, σ. 49.  (3) ΕΕ αριθ. L 62 της 15. 3. 1993, σ. 69.  (4) ΕΕ αριθ. L 74 της 27. 3. 1993, σ. 91.  (5) ΕΕ αριθ. 121 της 29. 7. 1964, σ. 1977/64.      ΠΑΡΑΡΤΗΜΑ Ι   ΠΡΟΓΡΑΜΜΑ ΓΙΑ ΤΗΝ ΑΝΙΧΝΕΥΣΗ ΑΝΤΙΣΩΜΑΤΩΝ ΤΗΣ ΦΥΣΑΛΙΔΩΔΟΥΣ ΝΟΣΟΥ ΤΩΝ ΧΟΙΡΩΝ  Η εκμετάλλευση που αναφέρεται στο άρθρο 1 παράγραφος 1 στοιχείο α) πρέπει να περιλαμβάνεται σε υγειονομικό πρόγραμμα, το οποίο προϋποθέτει:  α) ότι την εκμετάλλευση πρέπει να επισκέπεται τρεις φορές το χρόνο ένας κτηνίατρος. Κατά τη διάρκεια της κάθε επίσκεψης:  - το σύνολο του πληθυσμού χοίρων πρέπει να υποβάλλεται σε κλινική επιθεώρηση με στόχο την ανίχνευση νοσημάτων υποχρεωτικής δηλώσεως,  - οι προϋποθέσεις για την ταυτοποίηση των χοίρων πρέπει να εξετάζονται,  - πρέπει να συλλέγονται δείγματα αίματος βάσει τυχαίας δειγματοληψίας με το ακόλουθο σύστημα:   "" ID="1">0-10> ID="2">7"> ID="1">11-30> ID="2">9"> ID="1">31-120> ID="2">10 "> ID="1""120> ID="2">12"> Τα δείγματα πρέπει να υποβληθούν σε δοκιμή η οποία έχει τυποποιηθεί έτσι ώστε ο ορρός αναφοράς που διατίθεται από το εργοστάσιο Pirbright (βλέπε απόφαση 93/178/ΕΟΚ της Επιτροπής) να δίνει θετικά αποτελέσματα.  Σε περίπτωση που ένα δείγμα είναι θετικό, η εκμετάλλευση πρέπει να τίθεται αμέσως υπό το καθεστώς των διατάξεων του άρθρου 4 της οδηγίας 92/119/ΕΟΚ.  Στην περίπτωση που μια εκμετάλλευση αποτελείται από περισσότερες της μίας επιδημολογικές μονάδες, ο κτηνίατρος πρέπει να επισκέπτεται την κάθε μονάδα χωριστά- β) η εκμετάλλευση πρέπει να καταχωρείται σε κεντρική βάση δεδομένων.     ΠΑΡΑΡΤΗΜΑ ΙΙ   ΚΕΦΑΛΑΙΟ 1  Τα κέντρα συλλογής που αναφέρονται στο άρθρο 2 πρέπει αμέσως να πληρούν τους ακόλουθους όρους, με εξαίρεση τα σημεία 3 και 6, όπου στην περίπτωση αυτή η αρμόδια αρχή μπορεί να επιτρέψει μεταβατική περίοδο που δεν υπερβαίνει τον ένα μήνα:   Έγκριση  1. Όλα τα κέντρα συλλογής πρέπει να εγκρίνονται από την αρμόδια αρχή. Η έγκριση πρέπει να επανεξετάζεται ετησίως.  2. Η έγκριση ανακαλείται αυτομάτως εάν ένα κέντρο συλλογής δεν χρησιμοποιείται ως κέντρο συλλογής για περίοδο πλέον των τριών μηνών.   Σχεδιασμός και κατασκευή  3. Τα όρια των εγκαταστάσεων πρέπει να ορίζονται με ένα αποτελεσματικό σύστημα περίφραξης.  4. Το κέντρο συλλογής δεν μπορεί να χρησιμοποιηθεί για μια επιχείρηση που ασχολείται με ζωικό κεφάλαιο, εκτός από τον προορισμό του ως κέντρο συλλογής.  5. Οι εγκαταστάσεις πρέπει να χωροθετηθούν με τέτοιο τρόπο ώστε να ελαχιστοποιείται ο κίνδυνος εξάπλωσης μεταδοτικών νόσων των ζώων από γειτονικές εκμεταλλεύσεις.  6. Όλοι οι χώροι του κέντρου συλλογής που ενδέχεται να έρθουν σε επαφή με μολυσματικούς παράγοντες πρέπει να είναι κατασκευασμένοι από υλικό μακράς διαρκείας, αδιάβλητο το οποίο θα διευκολύνει το λεπτομερή καθαρισμό και την απολύμανση. Στους χώρους  αυτούς πρέπει να περιλαμβάνονται οι αποβάθρες φόρτωσης/εκφόρτωσης, οι κλωβοί, οι εγκαταστάσεις χειρισμού, το δίκτυο αποχέτευσης και αποθήκευσης καθώς και οι χώροι πλυσίματος των φορτηγών.  Όλοι οι χώροι πρέπει να διατηρούνται σε καλή κατάσταση και οι τυχόν ελλείψεις πρέπει να επιδιορθώνονται ταχέως.  7. Για την εξυπηρέτηση των σκοπών του καθαρισμού και της απολύμανσης, το κέντρο συλλογής, πρέπει να διαθέτει τις ακόλουθες εγκαταστάσεις και εξοπλισμό:  - παροχή ζεστού και κρύου τρεχούμενου νερού και, όσον αφορά το ζεστό νερό, θερμοκρασίας τουλάχιστον 70oC όταν χρησιμοποιείται για τον καθαρισμό και την απολύμανση του κέντρου συλλογής,  - σύστημα καταιωνισμού θερμού ύδατος με υψηλή πίεση κατά τη χρήση απορρυπαντικού,  - ψεκαστήρα νέφους ή παρόμοιο εξοπλισμό κατά τη χρήση απολυμαντικού,  - απολυμαντικά λουτρά για τα πόδια σε όλες τις εισόδους και τις εξόδους,  - κατάλληλες εγκαταστάσεις για τον καθορισμό και την απολύμανση του προσωπικού και των επισκεπτών,  - παροχή προστατευτικών ενδυμάτων για το προσωπικό και τους επισκέπτες,  - λουτρό για τους τροχούς σε όλες τις εισόδους και εξόδους που χρησιμοποιούνται για τα οχήματα.  8. Το κέντρο συλλογής πρέπει να διαθέτει κατάλληλες εγκαταστάσεις και εξοπλισμό για τον καθαρισμό και την απολύμανση οχημάτων. Οι εγκαταστάσεις αυτές πρέπει:  - να χωροθετούνται με τέτοιο τρόπο ώστε να προλαμβάνεται η μόλυνση του κέντρου συλλογής από λύματα ή νερά από τον καταιωνισμό κατά το πλύσιμο των φορτηγών,  - να διαθέτει ζεστό και κρύο τρεχούμενο νερό και, όσον αφορά το ζεστό νερό, θερμοκρασίας τουλάχιστον 70oC όταν χρησιμοποιείται για τον καθαρισμό και την απολύμανση οχημάτων,  - σύστημα καταιωνισμού θερμού ύδατος με υψηλή πίεση κατά τη χρήση απορρυπαντικού,  - ψεκαστήρα νέφους ή παρόμοιο εξοπλισμό κατά τη χρήση απολυμαντικού.  9. Το κέντρο πρέπει να διαθέτει χωριστό χώρο, στον οποίο η πρόσβαση μπορεί να είναι ελεγχόμενη, για την απομόνωση νοσούντων ή απορριφθέντων χοίρων.  10. Το κέντρο συλλογής πρέπει να έχει χωριστό χώρο που να κλειδώνει, κατάλληλο για την αποθήκευση νεκρών χοίρων.  11. Ο εσωτερικός σχεδιασμός του κέντρου συλλογής πρέπει να είναι τέτοιος ώστε να ελαχιστοποιείται η πιθανότητα εξάπλωσης μολυσματικών παραγόντων μεταξύ των ζώων, διασφαλίζοντας ότι δεν υπάρχει επαφή μεταξύ των διαφόρων κατηγοριών ζώων. Για το σκοπό  αυτό:  - οι συμπαγείς τοίχοι πρέπει να διαχωρίζουν τις διάφορες κατηγορίες χοίρων,  - οι χώροι που χρησιμοποιούνται από διαφορετικές κατηγορίες πρέπει να μην συνδέονται άμεσα αναμεταξύ τους,  - οι διάφοροι χώροι φόρτωσης/εκφόρτωσης πρέπει να χρησιμοποιούνται από διαφορετικές κατηγορίες χοίρων,  - οι χοίροι που εισέρχονται και εξέρχονται πρέπει να χρησιμοποιούν διαφορετικούς χώρους φόρτωσης/εκφόρτωσης.  12. Το κέντρο συλλογής πρέπει να διαθέτει εγκαταστάσεις κατάλληλες για την αποθήκευση και την απόρριψη απορριμάτων, κόπρου και λυμάτων.   Τρόποι εργασίας  13. Οι τρόποι εργασίας του κέντρου συλλογής πρέπει να είναι τέτοιοι ώστε να ελαχιστοποιείται η πιθανότητα εξάπλωσης λοιμωδών παραγόντων μεταξύ των ζώων, διασφαλίζοντας ότι δεν υπάρχει άμεση ή έμμεση επαφή μεταξύ των διαφόρων κατηγοριών  ζώων. Για το σκοπό αυτό:  - οι χοίροι σφαγής πρέπει να διαχωρίζονται από τους χοίρους αναπαραγωγής και κρεατοπαραγωγής είτε από απόψεως χώρου είτε από απόψεως χρόνου,  - η κόπρος και τα λύματα πρέπει να απομακρύνονται και να αποθηκεύονται με τέτοιο τρόπο ώστε να προλαμβάνεται η επαφή με χοίρους,  - το κέντρο συλλογής πρέπει να εκκενώνεται όσον αφορά τους χοίρους, να απολυμαίνεται και να καθαρίζεται τουλάχιστον μία φορά σε κάθε περίοδο 36 ωρών. Το απολυμαντικό πρέπει να είναι εγκεκριμένο από την αρμόδια αρχή για χρήση που αφορά τη φυσαλιδώδη νόσο  των χοίρων.  14. Πρέπει να καταρτίζεται νομικό έγγραφο από την αρμόδια αρχή και να υπογράφεται από το πρόσωπο που είναι υπέυθυνο του κέντρου συλλογής για να διασφαλίζεται ότι οι τρόποι εργασίας του κέντρου συλλογής πληρούν τους προαναφερθέντες όρους.  15. Κάθε φορά που το κέντρο συλλογής εκκενώνεται όσον αφορά τους χοίρους και καθαρίζεται και απολυμαίνεται, πρέπει να επιθεωρείται από κάποιο επίσημο πρόσωπο ή από την αρμόδια αρχή.  16. Δείγματα της κόπρου πρέπει να λαμβάνονται από το κέντρο συλλογής και πρέπει να εξετάζονται για την παρουσία του ιού της φυσαλιδώδους νόσου των χοίρων, τουλάχιστον μία φορά το μήνα.  Πρέπει να ισχύουν οι ακόλουθοι όροι:  - η διεύθυνση πρέπει να είναι υπεύθυνη της δειγματοληψίας,  - η δειγματοληψία πρέπει να διεξάγεται με τρόπο που να ικανοποιεί την αρμόδια αρχή,  - τα δείγματα πρέπει να στέλνονται σε εθνικό εργαστήριο που αναφέρεται στο κατάλογο του παραρτήματος ΙΙ της οδηγίας 92/119/ΕΟΚ του Συμβουλίου,  - η δειγματοληψία πρέπει να διεξάγεται σύμφωνα με σύστημα που καταρτίζεται από την αρμόδια αρχή,  - το σύστημα και τα αποτελέσματα της δειγματοληψίας πρέπει να διατίθενται στην Επιτροπή.  17. Πρέπει να κρατείται ημερολόγιο σε κάθε κέντρο συλλογής, το οποίο πρέπει να περιέχει τις ακόλουθες πληροφορίες:  - τη μορφή, τη συγκέντρωση και την ποσότητα απολυμαντικού που χρησιμοποιήθηκε κατά την απολύμανση,  - την ώρα και την ημερομηνία που διεξήχθηκαν επιθεωρήσεις από την αρμόδια αρχή,  - περιγραφή των οιωνδήποτε ελλείψεων που έχουν καταγραφεί και των οιωνδήποτε οδηγιών που έχουν δοθεί προς τη διεύθυνση του κέντρου συλλογής,  - την ημερομηνία κατά την οποία αναμένεται η λύση των οιωνδήποτε προβλημάτων,  - λεπτομέρειες για τα ληφθέντα δείγματα και αποτελέσματα του ιολογικού δειγματοληπτικού ελέγχου του κέντρου συλλογής.   ΚΕΦΑΛΑΙΟ 2  Τα μέσα μεταφοράς που αναφέρονται στο άρθρο 3 πρέπει να πληρούν τους ακόλουθους όρους:  1. Κανείς δεν πρέπει να χρησιμοποιεί ένα όχημα μεταφοράς χοίρων ενδοκοινοτικών συναλλαγών, εκτός εάν το όχημα έχει καθαρισθεί και απολυμανθεί μετά από την τελευταία χρήση του οχήματος για μεταφορά οιουδήποτε ζώου ή πράγματος.  2. Το απολυμαντικό πρέπει να είναι εγκεκριμένο από την αρμόδια αρχή για χρήση που αφορά τη φυσαλιδώδη νόσο των χοίρων.  3. Άδεια, ακάθαρτα οχήματα δεν μπορούν να εισέλθουν στο κέντρο συλλογής.  4. Πρέπει να διεξάγεται βακτηριολογικός δειγματοληπτικός έλεγχος όλων των οχημάτων που χρησιμοποιούνται για τη μεταφορά χοίρων στα κέντρα συλλογής.  Πρέπει να ισχύουν οι ακόλουθοι όροι:  - το πρόσωπο που ορίζεται ως υπεύθυνο του οχήματος πρέπει να διασφαλίζει ότι διεξάγεται η δειγματοληψία,  - η δειγματοληψία πρέπει να διεξάγεται με τρόπο ου να ικανοποιεί την αρμόδια αρχή,  - τα δείγματα πρέπει να στέλνονται σε εργαστήριο εγκεκριμένο για το σκοπό αυτό από την αρμόδια αρχή,  - η δειγματοληψία πρέπει να διεξάγεται σύμφωνα με το σύστημα που καταρτίζεται από την αρμόδια αρχή,  - το σύστημα πρέπει να διατεθεί στην Επιτροπή πριν από την 1η Ιουλίου 1994.  5. Κανένα όχημα που χρησιμοποιείται για τη μεταφορά χοίρων δεν μπορεί να εισέλθει στο κέντρο συλλογής εάν ο οδηγός του δεν διαθέτει ημερολόγιο που περιέχει τις ακόλουθες πληροφορίες με χρονολογική σειρά:  - λεπτομέρειες για προηγούμενες μεταφορές τουλάχιστον για τις τελευταίες 30 ημέρες,  - λεπτομέρειες για τα δείγματα που ελήφθησαν και τα αποτελέσματα του βακτηριολογικού δειγματοληπτικού ελέγχου που απαιτείται βάσει του σημείου 4.  6. Κανένα όχημα που χρησιμοποιείται για τη μεταφορά χοίρων δεν μπορεί να εισέλθει στο κέντρο συλλογής εάν ο οδηγός του δεν διαθέτει ημερολόγιο που περιέχει τις ακόλουθες πληροφορίες:  - τόπος και χρόνος απολύμανσης,  - μορφή, συγκέντρωση και ποσότητα απολυμαντικού,  - διαβεβαίωση ότι το απολυμαντικό που χρησιμοποιήθηκε είχε εγκριθεί από την αρμόδια αρχή για χρήση που αφορά τη φυσαλιδώδη νόσο των χοίρων,  - κάθε αποδεικτικό στοιχείο επίσημης έγκρισης καθαρισμού και απολύμανσης.  7. Δεν είναι δυνατόν να επιτραπεί η φόρτωση χοίρων σε όχημα σε κέντρο συλλογής, εκτός εάν ο βεβαιών διευθύνων κτηνίατρος:  - έχει λάβει γραπτά αποδεικτικά στοιχεία, αποδεκτά από την αρμόδια αρχή για το ότι έχουν διεξαχθεί ο καθαρισμός και η απολύμανση ή - έχει επιβλέψει τον καθαρισμό και την απολύμανση του οχήματος.  8. Τα άδεια οχήματα δεν μπορούν να εγκαταλείψουν το κέντρο συλλογής, παρά μόνον εάν έχει διεξαχθεί καθαρισμός και απολύμανση με τρόπο που να ικανοποιεί την αρμόδια αρχή.